Morilan kultakaivos

Morilan kultakaivos sijaitsee Malissa Sikasson alueen Bougounin piirin Sanson kunnassa.

Vuonna 2000 avatun kaivoksen omistavat eteläafrikkalainen AngloGold Ashanti (40 %), Jerseysaarelle rekisteröity RandGold Resources (40 %) ja Malin valtio (20 %). Kaivostoiminnasta vastaa Randgold Resources. Malmin rikastus perustuu painovoimaan ja syanidiliuotukseen. Toimintansa aikana kaivos on tuottanut yli 170 tonnia kultaa.

Kaivos oli määrä sulkea vuonna 2013, mutta rikastushiekan käsittelyn, lähellä sijaitsevan Domban louhoksen sekä Ntiolan ja Viperin esiintymien hankinnan ansiosta sen toiminta jatkuu vuoteen 2020 saakka. Vuonna 2017 kaivos käsitteli 5,5 miljoonaa tonnia malmia ja tuotti 1 985 kiloa kultaa. Se työllisti suoraan 372 ja urakoitsijoiden kautta 444 henkilöä. Lähes kaikki työntekijät ovat malilaisia.

Lähteet

Aiheesta muualla
 Socio-Economic Effects of Gold Mining in Mali: A Study of the Sadiola and Morila Mining Operations 

Bougounin piiri
Kultakaivokset
Malin talous